Fyrskibet Gedser Rev
Fyrskibet Gedser Rev (Fyrskib XVII) var fyrskib fra 1895 til 1972. Det 35,5 m lange fyrskib lå først på Lappegrunden ved Helsingør, og i 1921 blev det placeret på Gedser Rev.
Under Den Kolde Krig spillede fyrskibet en særlig rolle i Søværnets farvandsovervågning, fordi det lå ved indsejlingen til den vigtige transitrute, som de store skibe følger fra Østersøen gennem Storebælt til Kattegat og Skagerrak. Desuden var fyrskibet målet for mange af de østtyskere, der flygtede over Østersøen på grund af Berlinmuren.
Fyrskibet blev taget ud af brug i 1972 og lå i mange år i Nyhavn (København). I 2018 fik fyrskibet fast plads i Helsingør Havn som museumsskib i M/S Museet for Søfart.